Neuvoston 4 päivänä kesäkuuta 1998 vahvistama YHTEINEN KANTA (EY) N:o 37/98 neuvoston direktiivin 98/.../EY antamiseksi yhteisön lentoasemia käyttävien kolmansien maiden ilma-alusten turvallisuusarvioinnista



Virallinen lehti nro C 227 , 20/07/1998 s. 0018



Neuvoston 4 päivänä kesäkuuta 1998 vahvistama YHTEINEN KANTA (EY) N:o 37/98 neuvoston direktiivin 98/. . ./EY antamiseksi yhteisön lentoasemia käyttävien kolmansien maiden ilma-alusten turvallisuusarvioinnista (98/C 227/03) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), toimii 189 c artiklassa määrättyä menettelyä noudattaen (3), 1) Euroopan parlamentin 15 päivänä helmikuuta 1996 (4) ja 17 päivänä heinäkuuta 1997 (5) hyväksymissä päätöslauselmissa ja neuvoston 17 päivänä kesäkuuta 1996 tekemissä päätelmissä korostetaan, että yhteisön on tarpeen omaksua aktiivisempi asenne ja kehittää strategia ilmateitse matkustavien tai lentoasemien läheisyydessä asuvien kansalaistensa turvallisuuden parantamiseksi, 2) komissio on antanut neuvostolle ja Euroopan parlamentille tiedonannon yhteisön lentoturvallisuuden parantamisstrategian suuntaviivoista, 3) kyseisessä tiedonannossa osoitetaan selvästi, että turvallisuutta voidaan tehokkaasti parantaa varmistamalla, että ilma-alukset noudattavat täysimääräisesti kansainvälisiä turvallisuusnormeja, jotka sisältyvät Chicagossa 7 päivänä joulukuuta 1944 allekirjoitettuun kansainvälistä siviili-ilmailua koskevaan yleissopimukseen ja sen liitteisiin, 4) on tarpeen varmistaa, että kansainvälisiä turvallisuusnormeja jatkuvasti noudatetaan; neuvoston asetuksessa (ETY) N:o 3922/91 (6) säädetään yhteisön ilma-alusten tiukemmista turvallisuusnormeista ja siksi niiden noudattaminen kuuluu yhteisön menettelyjen piiriin; yhteisön jäsenvaltioiden olisi suoritettava lentoasemillaan kolmansien maiden ilma-alusten tarkastuksia, jos niillä on syytä epäillä, etteivät ilma-alukset noudata kansainvälisiä normeja, 5) asematasotarkastuksia koskevia sääntöjä ja menettelyjä, mukaan lukien ilma-alusten lentokieltoon asettaminen, olisi toissijaisuusperiaate huomioon ottaen yhdenmukaistettava, jotta varmistetaan yhdenmukainen tehokkuus kaikilla lentoasemilla, mikä puolestaan myös vähentäisi asianmukaisen valvonnan välttämiseksi tapahtuvaa tiettyjen lentoasemien valikoivaa käyttöä; kun jäsenvaltiot omaksuvat yhdenmukaistetun lähestymistavan näiden kansainvälisten turvallisuusnormien täytäntöönpanossa, vältetään kilpailun vääristyminen ja voidaan tehostaa yhteistä esiintymistä suhteissa kolmansiin maihin, 6) edellä mainituista syistä on tarpeen luoda yhteisön tasolla menettely ulkomaisten ilma-alusten arvioimiseksi ja siihen liittyvät jäsenvaltioiden väliset yhteistoimintajärjestelmät tiedon välittämiseksi ja analysoimiseksi sekä johtopäätösten tekemiseksi, 7) yhteisön alueelle minä tahansa ajankohtana laskeutuvat ilma-alukset olisi tarkastettava, jos epäillään, että ne eivät täytä kansainvälisiä turvallisuusnormeja, 8) keskinäistä tiedonvaihtoa varten olisi luotava järjestelmä; kussakin jäsenvaltiossa kerätyn tiedon pitäisi olla tarvittaessa kaikkien muiden jäsenvaltioiden ja komission käytettävissä, jotta voitaisiin valvoa mahdollisimman tehokkaasti, että ulkomaiset lentoyhtiöt noudattavat kansainvälisiä turvallisuusnormeja, 9) kyseisen tiedon arkaluontoisuudesta johtuu, että on turvattava sen oikea käyttö ja tarvittaessa laajassa mitassa poistettava mahdollisuus tunnistaa tiedon lähteet, 10) kansainvälisten turvallisuusnormien noudattamisen laiminlyönti on korjattava; sellainen ilma-alus, jonka osalta vaaditaan korjaustoimenpiteitä on, jos puutteet ovat selvästi vaaraksi turvallisuudelle, asetettava lentokieltoon kunnes puutteet on korjattu, 11) olosuhteet lentoasemalla, jolla tarkastus tehdään, voivat olla sellaiset, että toimivaltaisen viranomaisen on pakko antaa ilma-alukselle lupa siirtyä toiselle lentoasemalle edellyttäen, että edellytykset ilman matkustajia tai rahtia tehtävälle turvalliselle siirrolle ovat olemassa, 12) on huolehdittava siitä, että erityisissä vaaratilanteissa voidaan toteuttaa turvallisuuden parantamiseen tähtääviä toimenpiteitä; komission on myös voitava toteuttaa nopeasti toimenpiteitä 4, 5 ja 6 artiklan vaatimusten täytäntöönpanemiseksi; näitä tarkoituksia varten olisi perustettava komitea ja luotava menettely tässä komiteassa tapahtuvaa jäsenvaltioiden ja komission tiivistä yhteistyötä varten, 13) samassa komiteassa olisi myös vaihdettava tietoja toimenpiteistä, joiden katsotaan olevan tarpeen, jos jokin jäsenvaltio päättää kieltää tietyn kolmannen maan liikenteenharjoittajan tai liikenteenharjoittajien toiminnan lentoasemillaan tai määrätä sille ehtoja, ja 14) komission olisi viimeistään kahden vuoden kuluttua tämän direktiivin voimaantulosta laadittava kertomus sitä sovellettaessa saaduista kokemuksista; kertomukseen voidaan liittää ehdotuksia tämän direktiivin tarkistamiseksi, ON ANTANUT TÄMÄN DIREKTIIVIN: 1 artikla Tavoite Tämän direktiivin tarkoituksena on lentoturvallisuuden parantaminen varmistamalla, että - tietoa kerätään ja levitetään niin, että saadaan riittävästi selvitystä päätösten tekemiseksi matkustajien ja maassa olevien henkilöiden turvallisuuden varmistamiseksi vaadittavista toimenpiteistä; - kolmansien maiden ilma-alukset, niiden toiminta ja miehistö tarkastetaan aina kun on perusteltua aihetta epäillä, että kansainvälisiä turvallisuusnormeja ei noudateta, ja että kyseiset ilma-alukset asetetaan lentokieltoon, mikäli tämä on aiheellista välittömän turvallisuuden varmistamiseksi; - tehdään päätökset tarpeellisista toimenpiteistä havaittujen puutteiden korjaamiseksi ja pannaan ne täytäntöön. 2 artikla Soveltamisala Tätä direktiiviä sovelletaan kolmansien maiden ilma-aluksiin, jotka laskeutuvat jäsenvaltioissa sijaitseville lentoasemille. Chicagossa 7 päivänä joulukuuta 1944 allekirjoitetussa kansainvälisen siviili-ilmailun yleissopimuksessa, jäljempänä `Chicagon yleissopimus`, määritellyt valtion ilma-alukset ja ilma-alukset, joiden suurin sallittu lentoonlähtöpaino on alle 5 700 kg ja joita ei käytetä kaupalliseen lentoliikenteeseen, eivät kuulu tämän direktiivin soveltamisalaan. Direktiivi ei kuitenkaan rajoita jäsenvaltion oikeutta asianomaisen lainsäädännön mukaisesti suorittaa minkä tahansa sen lentoasemalle laskeutuvan ilma-aluksen tarkastus, asettaa se lentokieltoon, kieltää sen toiminta tai asettaa ilma-alusta koskevia ehtoja. 3 artikla Määritelmät Tässä direktiivissä tarkoitetaan: - `lentokiellolla` ilma-alukselle annettua nimenomaista kieltoa lähteä lentoasemalta, sekä tarpeellisia toimenpiteitä ilma-aluksen pysäyttämiseksi, - `kansainvälisillä turvallisuusnormeilla` turvallisuusnormeja, jotka sisältyvät Chicagon yleissopimukseen ja sen liitteisiin, sellaisena kuin ne ovat voimassa tarkastusajankohtana, - `asematasotarkastuksella` kolmansien maiden ilma-alusten liitteen II mukaista tarkastusta, - `kolmannen maan ilma-aluksella` ilma-alusta, jota ei käytetä tai liikennöidä jäsenvaltion toimivaltaisen viranomaisen valvonnassa. 4 artikla Tietojen keruu Jäsenvaltiot perustavat järjestelmän sellaisten tietojen keräämiseksi, joista katsotaan olevan hyötyä 1 artiklassa mainitun tavoitteen saavuttamisen kannalta, mukaan lukien: a) tärkeät turvallisuuteen liittyvät tiedot, jotka perustuvat erityisesti: - lentäjien ilmoituksiin, - huolto-organisaatioiden ilmoituksiin, - vaaratilanneilmoituksiin, - jäsenvaltioiden toimivaltaisista viranomaisista riippumattomien muiden järjestöjen tietoihin ja - valituksiin; b) tiedot asematasotarkastuksen jälkeen toteutetuista toimista, kuten - lentokiellosta, - ilma-alukselle tai lentoliikenteen harjoittajalle annetusta maahantulokiellosta, - vaadituista korjaustoimenpiteistä ja - yhteyksistä lentoliikenteen harjoittajan toimivaltaiseen viranomaiseen; c) lentoliikenteen harjoittajaa koskevat seurantatiedot, kuten - toteutetut korjaustoimenpiteet ja - puutteiden toistuminen. Näitä tietoja säilytetään käyttäen vakiolomaketta, johon sisältyvät liitteessä I olevassa lomakkeessa esitetyt seikat. 5 artikla Asematasotarkastus 1. Kunkin jäsenvaltion on otettava käyttöön tarkoituksenmukaiset keinot varmistaakseen, että kolmansien maiden ilma-aluksille, joiden epäillään jättäneen noudattamatta kansainvälisiä turvallisuusnormeja ja jotka laskeutuvat jollekin sen kansainväliselle lentoliikenteelle tavallisesti avoimista lentoasemista, tehdään asematasotarkastus. Toteuttaessaan kyseisiä menettelyjä toimivaltainen viranomainen kiinnittää erityistä huomiota ilma-aluksiin: - joiden huonokuntoisuudesta tai ilmeisistä vioista tai puutteista on ilmoitettu, - joiden on jäsenvaltion ilmatilaan saavuttuaan havaittu liikkuneen poikkeavasti siten, että tämä aiheuttaa vakavaa huolta turvallisuudesta, - joiden osalta on aiemmassa asematasotarkastuksessa paljastunut puutteita, jotka antavat vakavan syyn epäillä, että ilma-alus ei noudata kansainvälisiä normeja, ja jos jäsenvaltiolla on syytä epäillä, että vikoja ei ehkä ole korjattu, - kun on todisteita siitä, että rekisteröintivaltion toimivaltaiset viranomaiset mahdollisesti eivät harjoita asianmukaista turvallisuusvalvontaa, tai - kun 4 artiklan mukaisesti kerätty tieto aiheuttaa huolta liikenteenharjoittajan suhteen, tai kun saman liikenteenharjoittajan käyttämän ilma-aluksen aiempi asematasotarkastus on paljastanut puutteita. 2. Jäsenvaltioiden on varmistettava 9 artiklan 3 kohdan mukaisesti päätettyjen asianmukaisten asematasotarkastuksien ja muiden valvontatoimenpiteiden toteuttaminen. 3. Asematasotarkastus on suoritettava liitteessä II esitetyn menettelyn mukaisesti ja käyttäen asematasotarkastusta koskevaa lomaketta, johon sisältyvät ainakin liitteessä II olevassa lomakkeessa esitetyt seikat. Asematasotarkastuksen päätyttyä ilma-aluksen päällikölle kerrotaan asematasotarkastusta koskevan ilmoituksen sisällöstä ja jos vikoja on havaittu, ilmoitus lähetetään liikenteenharjoittajalle ja asianomaiselle toimivaltaiselle viranomaiselle. 4. Suorittaessaan tämän direktiivin mukaisen asematasotarkastuksen toimivaltaisen viranomaisen on tehtävä voitavansa tarkastettavalle ilma-alukselle aiheutuvan kohtuuttoman viivästymisen välttämiseksi. 6 artikla Tietojen vaihto 1. Jäsenvaltioiden toimivaltaiset viranomaiset osallistuvat keskinäiseen tietojen vaihtoon. 2. Kaikki 4 artiklassa tarkoitetut vakioilmoitukset ja 5 artiklan 3 kohdassa tarkoitetut asematasotarkastuksia koskevat ilmoitukset on pyynnöstä annettava viipymättä jäsenvaltioiden toimivaltaisten viranomaisten ja komission käyttöön. 3. Kun vakioilmoitus osoittaa mahdollisen turvallisuutta uhkaavan vaaran olevan olemassa tai asematasotarkastusta koskeva ilmoitus osoittaa, ettei ilma-alus täytä kansainvälisiä turvallisuusnormeja ja saattaa muodostaa uhan turvallisuudelle, ilmoituksesta tiedotetaan viipymättä jäsenvaltioiden kaikille toimivaltaisille viranomaisille ja komissiolle. 7 artikla Tietosuoja 1. Edellä olevan 6 artiklan mukaisesti vaihdettuja tietoja käytetään ainoastaan tämän direktiivin tarkoituksiin. Jos kyseinen tieto on saatu jäsenvaltiosta luottamuksellisesti, sen voivat saada ainoastaan asiaan osalliset toimivaltaiset viranomaiset ja komissio. Kukin jäsenvaltio päättää, voiko sen alueella kerättyä tietoa välittää muille kansainvälisille järjestöille. 2. Vapaaehtoisesti ja erityisesti asematasotarkastusten kohteeksi joutuneiden ilma-alusten miehistöjen toimesta annettujen tietojen luottamuksellisuus varmistetaan poistamalla laajassa mitassa mahdollisuus tunnistaa tiedon lähteet. 8 artikla Ilma-aluksen lentokielto 1. Jos kansainvälisiä turvallisuusnormeja jätetään noudattamatta siten, että turvallisuus selvästi vaarantuu, asematasotarkastuksen suorittavan toimivaltaisen viranomaisen on asetettava ilma-alus lentokieltoon, kunnes vaara on poistettu. 2. Siinä tapauksessa, että ilma-alus on lentokiellossa, sen jäsenvaltion toimivaltaisen viranomaisen, jossa tarkastus suoritettiin, on välittömästi ilmoitettava asiasta kyseisen liikenteenharjoittajan toimivaltaisille viranomaisille ja ilma-aluksen rekisteröintivaltiolle. 3. Jos vaara on sellainen, että ilma-alus voi turvallisesti lentää ilman maksavia matkustajia tai rahtia, sen jäsenvaltion toimivaltaisen viranomaisen, jossa tarkastus suoritettiin, on yhteistyössä ilma-aluksen liikennöinnistä vastaavan valtion kanssa määrättävä tarvittavat ehdot, joiden mukaisesti ilma-aluksen voidaan sallia lentää turvallisesti ilman maksavia matkustajia tai rahtia sellaiselle lentoasemalle, jolla puutteet voidaan korjata, ja ilmoitettava asiasta niille valtioille, joiden ylitse kyseinen ilma-alus lentää. 9 artikla Turvallisuuden parantaminen ja täytäntöönpanotoimenpiteet 1. Jäsenvaltioiden on ilmoitettava muille jäsenvaltioille ja komissiolle 4, 5 ja 6 artiklan vaatimusten täytäntöönpanemiseksi toteutetuista toimenpiteistä ja myönnetyistä varoista. 2. Edellä 1 kohdan mukaisesti kerättyjen tietojen pohjalta komissio voi 11 artiklassa säädetyn menettelyn mukaisesti toteuttaa tarpeellisia toimenpiteitä 4, 5 ja 6 artiklan täytäntöönpanon helpottamiseksi, kuten: - laatia luettelon kerättävistä tiedoista, - esittää yksityiskohtaisesti asematasotarkastusten sisällön ja menettelyt, - määritellä, miten tiedot tallennetaan ja miten niitä levitetään, - perustaa tai tukea elimiä, jotka hallinnoivat tai käyttävät tietojen keräämiseen ja levittämiseen tarvittavia välineitä. 3. Edellä 4, 5 ja 6 artiklan nojalla saatujen tietojen perusteella ja 11 artiklan menettelyn mukaisesti, voidaan päättää - tarkoituksenmukaisesta asematasotarkastuksesta ja muista valvontatoimenpiteistä, jotka kohdistuvat erityisesti tietyn kolmannen maan tiettyyn lentoliikenteenharjoittajaan tai -harjoittajiin siihen asti, kun kyseisen kolmannen maan toimivaltaiset viranomaiset ovat päättäneet korjaavia toimenpiteitä koskevista tyydyttävistä järjestelyistä; - yhteyksien luomisesta kolmansiin maihin niiden toimivaltaisia viranomaisia koskevan turvallisuusarvioinnin suorittamisen tarjoamiseksi. 10 artikla Toiminnan kieltäminen ja sitä koskevien ehtojen asettaminen Mikäli jäsenvaltio päättää kieltää tietyn kolmannen maan tietyn liikenteenharjoittajan tai -harjoittajien toiminnan lentoasemillaan tai asettaa sille ehtoja siihen saakka, kun kyseisen kolmannen maan toimivaltaiset viranomaiset ovat päättäneet korjaavia toimenpiteitä koskevista tyydyttävistä järjestelyistä: a) kyseinen jäsenvaltio ilmoittaa komissiolle toteutetuista toimenpiteistä, b) 12 artiklassa mainittu komitea tarkastelee toimenpiteitä, joita jäsenvaltiot pitävät tarpeellisina. 11 artikla Komiteamenettely Aina kun viitataan tämän artiklan mukaiseen menettelyyn, komissiota avustaa 12 artiklassa mainittu komitea. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää suunnitelluista toimenpiteistä, jos ne ovat komitean lausunnon mukaiset. Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden määräajassa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 12 artikla Komitea 1. Komissiota avustaa komitea, joka koostuu jäsenvaltioiden edustajista ja jonka puheenjohtajana toimii komission edustaja. Komitea, joka toimii 11 artiklan mukaista menettelyä noudattaen, avustaa komissiota: - 9 artiklan 2 kohdan mukaisten asianmukaisten toimenpiteiden toteuttamisessa - 9 artiklan 3 kohdan mukaisten päätösten tekemisessä. 2. Lisäksi komitean tehtävänä on jäsenvaltioiden 10 artiklan mukaisesti suorittamia lentoturvallisuustoimenpiteitä koskevien tietojen vaihto. 13 artikla Täytäntöönpano 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään vuoden kuluttua tämän direktiivin voimaantulopäivästä tai 31 päivänä joulukuuta 1999 sen mukaan, kumpi ajankohta on aikaisempi. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 14 artikla Kertomus Komissio laatii viimeistään . . . (7*) sen ja erityisesti 10 artiklan soveltamisesta kertomuksen, jossa muun muassa otetaan huomioon kehitys yhteisössä ja kansainvälisellä tasolla. Kertomus voi sisältää ehdotuksia direktiivin tarkistamiseksi. 15 artikla Voimaantulo Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 16 artikla Tämä direktiivi on osoitettu kaikille jäsenvaltioille. Tehty . . . Neuvoston puolesta Puheenjohtaja (1) EYVL C 124, 21.4.1997, s. 39 ja EYVL C 122, 21.4.1998, s. 10. (2) EYVL C 19, 21.1.1998, s. 20. (3) Euroopan parlamentin lausunto, annettu 19. marraskuuta 1997 (EYVL C 371, 8.12.1997, s. 64), neuvoston yhteinen kanta, vahvistettu 4. heinäkuuta 1998, ja Euroopan parlamentin päätös, tehty . . . (ei vielä julkaistu virallisessa lehdessä). (4) EYVL C 65, 4.3.1996, s. 172. (5) EYVL C 286, 22.9.1997, s. 251. (6) Teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annettu neuvoston asetus (ETY) N:o 3922/91 (EYVL L 373, 31.12.1991, s. 4), asetus sellaisena kuin se on muutettuna asetuksella (EY) N:o 2176/96 (EYVL L 291, 14.11.1996, s. 15). (7*) kaksi vuotta tämän direktiivin voimaantulosta. LIITE I >VIITTAUS KAAVIOON> LIITE II I Asematasotarkastuksen olisi käytettävissä oleva aika huomioiden katettava kaikki tai osa seuraavista näkökohdista: 1. Kansainvälisillä lennoilla tarvittavien asiakirjojen mukanaolon ja voimassaolon tarkastaminen. Tällaisia ovat esimerkiksi: rekisteröintitodistus, lentopäiväkirja, lentokelpoisuustodistus, miehistön lupakirjat, radiolupa, luettelo matkustajista ja rahdista jne. 2. Sen tarkastaminen, että miehistön kokoonpano ja pätevyys vastaavat Chicagon yleissopimuksen 1 ja 6 liitteen vaatimuksia (ICAO:n liitteet). 3. Toimintaan liittyvien asiakirjojen tarkastaminen (lentotiedot, operatiivinen lentosuunnitelma, tekninen matkapäiväkirja) ja lennon valmistelun tarkastaminen, jota tarvitaan sen osoittamiseksi, että lento on valmisteltu ICAO:n liitteen 6 mukaisesti. 4. Kansainvälisessä lentoliikenteessä ICAO:n liitteen 6 mukaisesti vaadittavien asiakirjojen ja varusteiden mukanaolon ja kunnon tarkistaminen. - ansiolentolupa, - melua ja päästöjä koskeva todistus, - toimintakäsikirja (mukaan lukien vähimmäisvarusteluettelo (MEL)) ja lentokäsikirja, - turvallisuusvarusteet, - matkustamon turvavarusteet, - lentoa varten tarvittavat laitteet, radioliikenne- ja radionavigointilaitteet mukaan lukien - lennonrekisteröintilaitteet, - kunnossapitotodiste. 5. Sen tarkastaminen, että ilma-aluksen ja sen varusteiden kunto (viat ja korjaukset huomioon ottaen) takaa ICAO:n liitteessä 8 olevien normien jatkuvan noudattamisen. II Asematasotarkastusta koskeva ilmoitus on laadittava asematasotarkastuksen jälkeen ja siihen on sisällytettävä jäljempänä esitettävät yleiset vakiotiedot sekä luettelo tarkastetuista seikoista ja siinä on mainittava niissä havaitut puutteet ja muut mahdolliset erityishuomiot. >VIITTAUS KAAVIOON> >TAULUKON PAIKKA> NEUVOSTON PERUSTELUT I JOHDANTO Komissio antoi 19. helmikuuta 1997 neuvostolle ehdotuksen neuvoston asetukseksi yhteisön lentoasemia käyttävien kolmansien maiden ilma-alusten turvallisuusarvioinnista ("asematasotarkastukset") (1). Euroopan parlamentti antoi lausuntonsa ensimmäisessä käsittelyssä 19. marraskuuta 1997 (2). Talous- ja sosiaalikomitea antoi lausuntonsa 30. lokakuuta 1997 (3). Komissio muutti ehdotustaan ottaen huomioon Euroopan parlamentin lausunnon ja toimitti ehdotuksen neuvostolle 5. maaliskuuta 1998 (4). Neuvosto vahvisti neuvoston yhteisen kannan perustamissopimuksen 189 c artiklan mukaisesti 4 päivänä kesäkuuta 1998. I EHDOTUKSEN TARKOITUS Ehdotuksella on tarkoitus luoda yhteisöön oikeudelliset puitteet yhteisön lentoasemia käyttävien kolmansien maiden ilma-alusten turvallisuusarvioinnin käyttöönotolle ja toiminnalliselle soveltamiselle ja jättää samalla jäsenvaltioille mahdollisuus rakentaa vastaavat järjestelmät parhaaksi katsomallaan tavalla yksin tai yhdessä muiden jäsenvaltioiden kanssa. Ehdotuksen päätarkoitus on parantaa matkustajien turvallisuutta ja lentoasemien läheisyydessä asuvien henkilöiden turvallisuutta varmistamalla, että ilma-alukset täyttävät asianmukaiset kansainväliset turvallisuusvaatimukset. III YHTEISEN KANNAN ERITTELY Koska yhteisössä rekisteröityjen ilma-alusten on täytettävä asianmukaisten kansainvälisten turvallisuusvaatimusten lisäksi neuvoston asetuksessa (ETY) N:o 3922/91 (1 ja 2 artikla) säädetyt tiukemmat vaatimukset, yhteisen kannan soveltamisala on rajoitettu käsittämään kolmansien maiden ilma-alukset, toisin sanoen ilma-alukset, joita ei käytetä tai liikennöidä jäsenvaltion toimivaltaisen viranomaisen valvonnassa. Jotta voitaisiin valvoa mahdollisimman tehokkaasti, että ulkomaiset lentoyhtiöt noudattavat kansainvälisiä turvallisuusnormeja, yhteisessä kannassa säädetään järjestelmästä sellaisten tietojen keräämiseksi ja vaihtamiseksi, joista katsotaan olevan hyötyä mainitun tavoitteen saavuttamisen kannalta; järjestelmässä on varmistettu kerättyä tietoa koskeva tietosuoja (4, 6 ja 7 artikla sekä liite I). Yhteinen kanta velvoittaa jäsenvaltiot myös ottamaan käyttöön järjestelmän sen varmistamiseksi, että ilma-aluksille, joiden epäillään olevan kansainvälisten turvallisuusvaatimusten vastaisia, tehdään standardien mukainen asematasotarkastus (5 artikla ja liite II). Jos asematasotarkastuksessa ilmenee, että joku liikenteenharjoittaja on laiminlyönyt kansainvälisten turvallisuusvaatimusten noudattamisen niin, että turvallisuus selvästi vaarantuu, kyseinen ilma-alus on asetettava lentokieltoon, toisin sanoen sitä on kiellettävä lähtemästä lentoasemalta, kunnes vaara on poistettu (8 artikla). Komissio voi yhteistyössä jäsenvaltioiden edustajista koostuvan komitean kanssa toteuttaa tarpeellisia toimenpiteitä niiden säännösten täytäntöönpanon helpottamiseksi, jotka koskevat tietojen keräämistä ja vaihtoa tai asematasotarkastusten toteuttamista. Samaa menettelyä käyttäen voidaan jonkin tietyn kolmannen maan liikenteenharjoittajaan tai liikenteenharjoittajiin kohdistaa tarkistus- tai muita valvontatoimia (9, 11 ja 12 artikla). Edellä mainitun komitean tehtävänä on myös vaihtaa tietoja yksittäisten jäsenvaltioiden päätöksistä kieltää jonkin tietyn kolmannen maan liikenteenharjoittajalta (tai liikenteenharjoittajilta) pääsy jäsenmaan lentokentille tai asettaa niiden toiminnalle ehtoja. Komitean on vaihdettujen tietojen perusteella harkittava jäsenvaltion tarpeellisiksi katsomia toimenpiteitä (10, 11 ja 12 artikla). Koska on todennäköistä, että lentoturvallisuuden alalla tapahtuu sekä Euroopan yhteisössä että muilla kansainvälisillä areenoilla asiaan liittyvää kehitystä, yhteisessä kannassa on tarkistuslauseke, jonka mukaan komission on viimeistään kahden vuoden kuluttua direktiivin voimaantulosta laadittava kertomus, johon voidaan liittää ehdotuksia direktiivin tarkistamiseksi (14 artikla). IV EUROOPAN PARLAMENTIN TARKISTUKSET 1. Neuvoston ja komission kokonaan tai osittain hyväksymät parlamentin tarkistukset i) Seuraavat tarkistukset hyväksyttiin sellaisinaan: - Tarkistus 1 (koskee johdanto-osan 1 kappaletta) - Tarkistus 3, ensimmäinen kohta (koskee 2 artiklassa olevaa ilmaisua "kansainväliset turvallisuusmääräykset") - Tarkistus 10 (koskee 9 artiklan ensimmäisen kohdan ensimmäistä luetelmakohtaa) - Tarkistus 11 (koskee 10 artiklan 1 kohtaa) - Tarkistus 14 (koskee tarkistuslauseketta): Neuvosto hyväksyi lausekkeen, mutta lisäsi siihen erityisen viittauksen 10 artiklan soveltamisesta saatuun kokemukseen. ii) Seuraavat muutokset hyväksyttiin sisällön osalta vaikkakin hiukan eri sanamuodossa ja/tai eri tavalla ilmaistuna: - Tarkistus 15 (koskee 1 artiklaa): Neuvosto muutti 1 artiklan rakennetta niin, että säännökset ovat loogisessa järjestyksessä. - Tarkistus 3, kolmas kohta (koskee 2 artiklassa olevan ilmaisun "kolmansien maiden ilma-alukset" määrittämistä). Neuvosto hyväksyi parlamentin ehdottaman lisäyksen ja poisti alkuperäisessä komission ehdotuksessa olevan tekstin, jotta direktiivin soveltamisalasta ei syntyisi epäselvyyttä. - Tarkistus 4 (koskee 4 artiklaa): Neuvosto poisti sanan "matkustajien" laajentaakseen niiden tahojen joukkoa, jotka mahdollisesti valituksia esittävät. - Tarkistus 5 (koskee 5 artiklaa) - Tarkistus 8 (koskee 8 artiklan 2 kohtaa): Neuvosto hyväksyi tarkistuksen toisen osan, mutta katsoi, että liikenteenharjoittajalle myös kirjallisesti annettava ilmoitus lisäisi byrokratiaa. 2. Parlamentin tarkistukset, jotka komissio hyväksyi, mutta neuvosto ei hyväksynyt Tarkistus 6 (koskee 6 artiklaa, otsaketta ja 1 kohtaa) hylättiin, koska katsottiin, että 6 artiklan soveltamisala on rajoitettava tietojen vaihtoon, kun taas yhteistyöstä säädetään siihen liittyvissä artikloissa, joissa käsitellään turvallisuuden parantamista ja täytäntöönpanotoimia (yhteisen kannan 9 ja 12 artikla). Tarkistukset 7 ja 12 (jotka koskevat lentokieltojen julkistamista) hylättiin, koska lentokieltoon johtavista erilaisista syistä - ja lentokieltoon liittyvistä eri asteisista turvallisuusriskeistä - ei voida tiedottaa asianmukaisesti yleisölle. Neuvosto katsoi siksi, että lentokieltojen julkistaminen antamatta tietoa siihen liittyvistä syistä helposti ymmärrettävällä tavalla voisi johtaa väärinkäsityksiin. Tarkistus 9 (koskee 8 a artiklaa) hylättiin, koska neuvosto poisti kokonaan "valitusoikeutta" koskevan säännöksen sillä perusteella, että toissijaisuusperiaatteen mukaisesti valitusoikeus on joka tapauksessa turvattu kansallisissa lainsäädännöissä. 3. Parlamentin tarkistukset, joita komissio ei hyväksynyt, mutta jotka neuvosto hyväksyi Tarkistus 13, joka koskee "seuraamuksia" käsittelevän 12 artiklan poistamista, hyväksyttiin, koska direktiivillä asetetaan velvoitteita vain jäsenvaltioille eikä henkilöille. V NEUVOSTON TARKISTUKSET, JOITA PARLAMENTTI EI OLE EHDOTTANUT Edellä kuvattujen tarkistusten ja joidenkin pienempien tekstin muotoon liittyvien muutosten lisäksi neuvosto teki komission ehdotukseen seuraavat tarkistukset: Johdanto-osan kohtien osalta Neuvosto laati johdanto-osan uudelleen komission ehdotukseen tehtyjen muutosten huomioon ottamiseksi. Neuvosto lisäsi johdanto-osaan myös joitakin kohtia, jotka liittyvät tekstiin lisättyihin uusiin säännöksiin. 3 artiklan osalta (määritelmät) Neuvosto poisti käsitteen "toimivaltainen viranomainen" määritelmän, koska käsitteellä ei direktiivissä tarkoiteta koko ajan samantyyppistä viranomaista. Lisäksi toissijaisuusperiaatteen mukaisesti jäsenvaltiot voivat nimittää viranomaisia suorittamaan tehtäviä puolestaan. Siksi "jäsenvaltioiden toimivaltaiset viranomaiset" korvattiin useissa artikloissa "jäsenvaltioilla". Neuvosto poisti käsitteen "luottamuksellinen kertomus", koska käsite poistettiin myös vastaavasta artiklasta. Kaikki tietosuojaa koskevat säännökset ovat 7 artiklassa. Neuvosto lisäsi "lentokiellon" määritelmään sanat "sekä tarpeellisia toimenpiteitä ilma-aluksen pysäyttämiseksi", koska piti alkuperäistä määritelmää epätäydellisenä. Käsitteen "asematasotarkastus" määritelmässä neuvosto korvasi virkkeen, jossa kuvattiin yleisesti asematasotarkastuksen sisältöä, viittauksella liitteeseen II, jossa nimenomaisesti selvitetään asianmukaista menettelyä. 5 artiklan osalta (asematasotarkastus) Parlamentin tarkistuksessa 5 esittämien muutosten lisäksi (ks. edellä) neuvosto rajoitti asematasotarkastusten soveltamisalaa "kansainväliselle lentoliikenteelle tavallisesti avoimiin lentoasemiin" sen huomioon ottamiseksi, että pienillä lentoasemilla on rajoitetusti henkilökuntaa ja tarkastukseen tarvittavaa varustusta. Lisäksi pienet paikalliset lentoasemat eivät ole yleensä kolmansista maista tulevien ilma-alusten määränpäinä. 7 artiklan osalta (tietosuoja) Neuvosto laati uudelleen 7 artiklan ensimmäisen kohdan, jotta luottamuksellisuuden noudattaminen ja mahdollisimman suuri avoimuus olisivat tasapainoisessa suhteessa toisiinsa. 8 artiklan osalta (ilma-aluksen asettaminen lentokieltoon) Yhdistämällä ja muuttamalla 3 ja 4 kohtien rakennetta neuvosto muokkasi säännöksiä, jotka koskevat tilannetta, jossa puutteita ei voida täysin korjata tarkastuksen suorittavalla lentoasemalla. 9 ja 10 artiklan osalta (turvallisuuden parantaminen ja täytäntöönpanotoimenpiteet) Neuvosto yhdisti 9 ja 10 artiklan, koska niissä säädetyt toimenpiteet on tehtävä samaa menettelyä noudattaen (jonka mukaan komissiota avustaa sääntelykomitea). Alkuperäisen 9 artiklan toinen luetelmakohta, jossa säädetään toiminnan kieltämisestä tai toimintaa koskevien ehtojen asettamisesta, muutettiin erilliseksi 10 artiklaksi, jolloin siihen sovelletaan eri menettelyä. Koska kyseiset toimet ovat poliittisesti erittäin arkaluontoisia ja niiden on sovittava yhteen jäsenvaltioiden kansainvälisten velvoitteiden kanssa, ja koska tapauksissa, joissa turvallisuutta selvästi vaarannetaan, on toimittava nopeasti, neuvosto korvasi komiteamenettelyllä tehtävää päätöstä koskevan säännöksen tiedotus- ja yhteistyöjärjestelmällä, joka antaa jäsenvaltioille laajemmat toimintamahdollisuudet (ks. myös uuden 12 artiklan 2 kohta). 11 ja 12 artiklan osalta (komitea) Koska 9 ja 10 artiklan mukaisesti tehdyillä toimilla on laajaa poliittista merkitystä, neuvosto korvasi neuvoa-antavan komitean sääntelykomitealla. 13 artiklan osalta (direktiivin täytäntöönpano) Koska direktiivin antaminen ja täytäntöönpano vaatii aikaa, neuvosto korvasi ilmaisun "1 päivänä heinäkuuta 1998" ilmaisulla "viimeistään vuoden kuluttua tämän direktiivin voimaantulopäivästä tai 31 päivänä joulukuuta 1999 sen mukaan, kumpi ajankohta on aikaisempi". (1) EYVL C 124, 21.4.1997, s. 39. (2) EYVL C 371, 8.12.1997, s. 64. (3) EYVL C 19, 21.1.1998, s. 20. (4) EYVL C 122, 21.4.1998, s. 10.